CELEX: 62009CN0194
Language: el
Date: 2009-06-01 00:00:00
Title: Υπόθεση C-194/09 P: Αναίρεση που άσκησε την 1η Ιουνίου 2009 η Alcoa Trasformazioni Srl κατά της αποφάσεως που εξέδωσε το Πρωτοδικείο (πρώτο τμήμα) στις 25 Μαρτίου 2009 στην υπόθεση T-332/06, Alcoa Trasformazioni Srl κατά Επιτροπής των Ευρωπαϊκών Κοινοτήτων

15.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/8
            
         Αναίρεση που άσκησε την 1η Ιουνίου 2009 η Alcoa Trasformazioni Srl κατά της αποφάσεως που εξέδωσε το Πρωτοδικείο (πρώτο τμήμα) στις 25 Μαρτίου 2009 στην υπόθεση T-332/06, Alcoa Trasformazioni Srl κατά Επιτροπής των Ευρωπαϊκών Κοινοτήτων
   (Υπόθεση C-194/09 P)
   2009/C 193/09
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Alcoa Trasformazioni Srl (εκπρόσωποι: M. Siragusa, T. Müller-Ibold, T. Graf και F. Salerno, δικηγόροι)
   
      Αναιρεσίβλητη: Επιτροπή των Ευρωπαϊκών Κοινοτήτων
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου (πρώτο τμήμα) της 25ης Μαρτίου 2009 στην υπόθεση T-332/06, Alcoa Trasformazioni Srl κατά Επιτροπής των Ευρωπαϊκών Κοινοτήτων·
            
         
               —
            
            
               να ακυρώσει την απόφαση 2006/C 214/03 της Επιτροπής, η οποία κοινοποιήθηκε στην Ιταλική Δημοκρατία στις 16 Ιουλίου 2006, κατά το μέρος που αφορά τις τιμές ηλεκτρικής ενέργειας για τα εργοστάσια παραγωγής αλουμινίου της Alcoa Trasformazioni Srl.
            
         Επικουρικώς,
   
               —
            
            
               να αναπέμψει την υπόθεση στο Πρωτοδικείο προκειμένου αυτή να επανεξεταστεί σύμφωνα με την απόφαση του Δικαστηρίου.
            
         Και εν πάση περιπτώσει,
   
               —
            
            
               να καταδικάσει την Επιτροπή στα δικαστικά έξοδα της αναιρεσείουσας σύμφωνα με το άρθρο 69 του Κανονισμού Διαδικασίας, περιλαμβανομένων των ποσών που καταβλήθηκαν στην Επιτροπή, σχετικά με τη δίκη ενώπιον του Πρωτοδικείου.
            
         
      Λόγοι αναιρέσεως και κύρια επιχειρήματα
   
   Με δεδομένο το κατά το παρελθόν συμπέρασμα της Επιτροπής ότι δεν συνιστούν κρατική ενίσχυση οι τιμές ηλεκτρικής ενέργειας για τις ενεργοβόρες βιομηχανίες στην Ιταλία, τίθεται το ζήτημα ποιο κριτήριο σχετικά με την εξέταση της υποθέσεως και την αιτιολόγηση της αποφάσεώς της πρέπει η Επιτροπή να εφαρμόσει υπό τις συνθήκες αυτές πριν κινήσει μια επίσημη διαδικασία. Η Alcoa ισχυρίζεται ότι, σε μια κατάσταση όπου η Επιτροπή είχε προηγουμένως συναγάγει ότι ένα μέτρο δεν συνιστά ενίσχυση, η Επιτροπή δεν δύναται να κινήσει τέτοια διαδικασία αν προηγουμένως δεν προβεί σε ενδελεχή προκαταρκτική εξέταση για να στοιχειοθετήσει το γιατί δεν ισχύει πια το προηγούμενο συμπέρασμα. Επί πλέον, στην απόφασή της να κινήσει επίσημη διαδικασία η Επιτροπή πρέπει να εκθέσει με αρκούντως σαφή τρόπο τους λόγους για τους οποίους έλαβε την απόφαση αυτή. Η Alcoa ισχυρίζεται ότι το Πρωτοδικείο υπέπεσε σε νομική πλάνη όταν έκρινε ότι η Επιτροπή μπορούσε να κινήσει επίσημη διαδικασία χωρίς να εξετάσει αν έπαυσε να ισχύει η αρχική της ανάλυση που περιλαμβάνεται στην απόφαση του 1996. Το κατά το παρελθόν συμπέρασμα της Επιτροπής ότι το μέτρο δεν συνιστά ενίσχυση θέτει και το ζήτημα ποια διαδικασία πρέπει να ακολουθηθεί αν η Επιτροπή αποφασίσει να επανεξετάσει την υπόθεση και να κινήσει επίσημη διαδικασία κατά του σχετικού μέτρου. Τόσο από τους εφαρμοστέους διαδικαστικούς κανόνες όσο και από τις θεμελιώδεις αρχές της ασφάλειας δικαίου και της προστασίας της δικαιολογημένης εμπιστοσύνης προκύπτει ότι υπό τις συνθήκες αυτές πρέπει να ακολουθηθεί η διαδικασία για την εξέταση των υφιστάμενων ενισχύσεων. Προβάλλεται ότι το Πρωτοδικείο υπέπεσε σε νομική πλάνη όταν έκρινε ότι, κατά την εξέταση των τιμών για την Alcoa, σωστά η Επιτροπή στηρίχθηκε στη διαδικασία για τις νέες ενισχύσεις.